ӘОЖ81'42- 801.7

Г.Ә. Машинбаева ф.ғ.к., доцент

БАҚ мәтіндеріндегі имплицитті элементтердің сипаты

(жалқы есімдер)

(әл-Фараби атындағы Қазақ ұлттық университетінің ф. ғ. к., доцент, Алматы, Қазақстан e-mail: [*gulnaznuki@mail.ru*](mailto:gulnaznuki@mail.ru)тел: 87759739056)

Тілдегі имплицитті бірліктер туралы мәтін лингвистикасына қатысты зерттеулерде жиі айтылып жүр. Имплицитті бірліктерді қолдануда ойды жеткізуде нақтылыққа, образдылыққа және айтатын ойды көлемді емес, шағын етіп жеткізуге қол жеткізуге болады.

Мағына жағынан белгілі бір ұғымды білдірмейтін, тек бір жеке дара затты басқа заттардан ажырату үшін қойылған белгі – ат ретінде жұмсалатын зат есімдер жалқы есімдер деп аталып жүр [1]. Жалқы есімдердің қолданылуы тіл мен әдебиеттте әртүрлі зерттеу нысандары болып келеді. Көркем шығармалардағы кейіпкер аттарын әдеби ономастиканың нысаны ретанде әдеби зерттеулерде біраз қарастырылып келді. Бірақ осы салаға қатысты мақалаларды біраз қарастырғанда білгеніміз, көркем мәтіндегі жалқы есімдерді түрлі қырынан қарастыру мәселесі көтерілгенімен, қазақ тіл білімінде бұл тақырыпқа қатысты еңбектің жазылуы мүлдем жеткіліксіз екен. Мысалы, көркем әдебиет арқылы жұртқа таныс әдеби жалқы есімдер туралы еңбектер Ә. Қайдаров, Т. Жанұзақов, Е. Есбаева мақалаларында сөз болады. Ақпарат құралдарының тілінде жалқы есімдер кездеспейтін мәтінді табу қиын десек қателеспейтініміз анық. Мұның себебі, кез-келген ақпарат нақты деректерге сүйеніп беріледі. Жаңалық жеткізгенде болған оқиғаларға қатысушының атын атап, түсін түстемесек, оқиға орнын дәл емес, болжап айтар болсақ, көрерменге ұсынатын жаңалығымыз тек болжам ғана болып қалары сөзсіз. Керісінше, адресатқа жеткізер мәліметтерде нақты субъектілер мен объектілер аты аталса оған "жан бітіп" шыға келері анық. Осы тұрғыдан келгенде теледидар мәтіндеріндегі жалқы есімдердің белсенді қолданылуын ақпараттық бағдарламалардың тілдік табиғатына қатысты бір ерекшелік ретінде қарастыруға болады. Ақпараттық бағдарламаларда болсын, жалпы теледидардың кез-келген басқа жанрларында болсын кездесетін жалқы есімдерді қолданылу мақсатына қарай екі топқа бөліп қарастыруға болады. Олардың өзіміз жоғарыда айтып кеткендей нақтылық үшін қызмет ететіндер. Ал, жалқы есімдердің екінші тобы мәтінде әсер беру мақсатында қолданылады. Осы тұста кез-келген жалқы есімдерді ақпараттық бағдарламаларға қатыстырып жоғарыда айтқан екінші мақсатқа қол жеткізуге болады деген жаңсақ пікірден аулақ болуымыз керек. Ақпараттық бағдарламалар көреременге арнайы түрлі көлемдегі, түрлі мазмұндағы дайын мәтін ретінде беріледі.

Мәтін – латынша байланысу, бірігу – тілдік таңбалардың мағыналық және тұлғалық байланыстағы негізінде түзілген ізбе-ізділігі. Мәтіннің құрылымы мына талаптарға жауап бергенде ғана жүзеге асырылады: сыртқы тұлғалық байланыстарға, белгілі бір ішкі мағынаға (мазмұнға) және дер кезінде қабылдана алу мүмкіншіліктеріне ие болуы, қарым-қатынас жасауды іске асыру т.б. мәтіндегі тілдік тұлғаларды байланыстырушы амамдарға қосымшалар, қыстырмалар, қайталаулар, сөздердің орын тәртібі, интонация, есімдіктер т.б. жатады [2]. Демек біздің мұндағы айтайын дегеніміз мәтіндегі мәтін әрін кіргізу үшін қолданылатын мұндай элементтер ондағы оймен мағыналық байланыста болып жоғарыдағы мәтіннің бүтін бір ойды білдіру, ішкі мағынасы болу керектігі сияқты шарттардың орындалуына атсалысады. Сонымен Отандық телеарналарда қазақ тілінде жүргізілетін бағдарламалар тіліндегі жалқы есімдер кездейсоқ қолданыс емес. Олар халықтың жанына жақын ауыз әдебиетінен алынған немесе қазақ әдебиетіндегі авторлардың тундыларынан алынған белгілі кейіпкерлердің есімі болып келеді. Ақпараттық хабарларда хабар берушінің сөзін әрлеу үшін қолданылатын бұл есімдердің журналистік ақпарат беретін мәтінмен мағыналық байланысы болуы қажет. Осында тағы бір ескерте кететін мәселе ауыз әдебиетіміз бен жазба әдебиетіміздегі кез-келген кейіпкерлеріміздің есімдерін ақпараттық құралдардың мәтіндерінде әрлеуші құрал ретінде қолдана алмаймыз. Олардың ішінде халыққа жаттанды болған, ең белсенділері ғана қолданылады. Сөзіміз түсінікті болу үшін өзіміздің ақпараттық мәтіндерде кездесетін сондай аттарға тоқталайық.

Ақпараттық бағдарламалардағы журналистердің оқиға кейіпкерлерінің мінезін, қасиетін дәл айтып келтіру үшін қолданатын есімдердің көпшілігі Б. Майлин кейіпкерлері. Қазақ әдебиетіндегі әңгіме жанрының шеберінің кейіпкерлері типтік тұрғыдан алынған кейіпкерлер. Б. Майлин қазақ кедейінің мінезі мен мүсінін қазақ поэзиясында өзіне дейін болмаған деңгейде дәл, тіпті типтік, һәм символдық дәрежеде (Мырқымбай) тарихи жағынан нақты және өрбу, өсу үстінде сомдап соқты [3].

Телемәтіндегі Б. Майлин шығармашылығынан алынған сатиралық кейіпкер Талтаңбай. Ол *"Талтаңбайдың тәртібі"* драмасындағы атына заты сай аллегориялық кейіпкер. Драматург сөзімен ол: Ақылдан тұлдыр жоқ ақымақ, тәрбиеден түк жоқ көргенсіз, оспадар, құр-кеуде қуыс қоңырау, күпілдеген даңғой!.. Сондықтан, яки парықсыз талтаңдайды. Өзі ауданнан ауылға келіп жүрген өкіл: азды көпті билігі бар, бірақ білімі жоқ есер, есірік. Бар білетіні "темпу, саботаж, лодырь" деп онсыз колхоздан қорғаланғандарды қорқыту, істейтіні "құқ", айтатыны – "түрмеге тық"! – деп суреттеледі (Б. Майлин "Таңдамалы"). Ақпараттық бағдарламалардың қызметі тек хабар жеткізу емес, бағалауыштық қызмет болғандықтан қоғамдағы тоғышарлықпен күн көріп жүрген адамдарды түйреу үшін Талтаңбай есімін қолдану ұтымды тәсіл.

*Мырқымбай* ***–*** Қазан төңкерісіне дейін байдың малын бағып, шөбін шауып, ғұмыр тіршілігін құлдық пен қорлықта, азап пен бейнет астында өткізген. Төңкерістен кейін өз еркі өзіне тиіп, енді малға ие, жерге қожа боп, адам санатына қосылған, келе-келе өмірге көзін ашып, оңы мен солын танып, еңсесін көтере белін жазып, қашаннан шерге толы көкірегіне енді азаттықтан туған қуаныш енген соң аздаған жел бітіп, асып бара жатқан ерлік болмағанымен, біршама ожар өрлікке басып, төңірегіне әнтек тентектік көрсете бастаған жалаңаяқ жалшы. Мырқымбай – жиынтық кейіпкер аты. Мырқымбай деген есімнің өзінде ажуамен пернелеген астар бар, атына заты, болмысы, бітімі, мінезі, қылығы, қимылы, қауқары түгел сыйып тұрады.

Б. Майлиннің Қазан төңкерісіне дейінгі жасаған кейіпкері Мырқымбай есімінің бүгінгі күнге дейін ақпараттық мәтіндерде кейіпкер мінезіне ұқсас адамдардан бүгінгі қоғамның да жапа шегіп отырғандығын білдіреді. Яғни, кешегі қоғамдағы Мырқымбайлар өмірде бүгін де қаптап жүр. Экран алдында олардың теріс әдеттерін жан-жақты баяндап жатудан гөрі тележурналист өз мәтінінде Мырқымбай есімін тиімді қатыстырады.

*"Даудың басы Дайрабайдың көк сиыры"*Б. Майлин шығармашылығынан алынған тіркес жауыр болған, шешуін таппай тұрған оқиғаларды айтқанда көп қолданылады.

"Толағай – белгілі ақын Ә. Тәжібаевтің поэмасындағы басты кейіпкер есімі. Ел үшін туып, ел қамын жеген Толағай барлық халық ауыз әдебиетіндегі батырлардай алып бала болып өседі. Күндердің күнінде ел басына күн туып жерге бір тамшы жаңбыр тамбай, ел ашаршылықтан қырылатындай халге жеткенде, Толағай атты осы бала алыстан бұлт көшіріп әкеліп елін құтқарып алады. Ертегі желісінде ол жолбарыс сияқты күшті жаумен алысып, ерлік көрсетеді.Толағай есімінің бүгінгі күні БАҚ мәтіндерінің барлығында тұрақты қолданылуы оның елі үшін істеген игі істерінің жемісі. Ел экономикасына қатысты шешімін таппай шиеленіскен мәселелерді оңтайландыратын мамандар жеткіліксіз екенін айта келе журналист өз мәтінін: *Бұл істі тындырарлықтай* *Толағайлар* *бар ма екен ел ішінде*? – деп өз бағдарламасын риторикалық сұраумен аяқтайды.

Ақпараттық бағдарламаларында сөз қорытындысы ретінде мәтін соңында берілетін *"Аяз би әліңді біл, құмырсқа жолыңды біл"* деген тіркестегі жалқы есім сирек те болса телемәтінде қолданылып мәтінді көреременнің қабылдауына өз бағытын беріп тұр. Аяз би – қазақ ертегісіндегі басты кейіпкер. Ол ертегі басында еріккен ханның жарлығына орай уәзірлері жаман адамға балап алып келген адам. Аяздың жаман болып атануы, оның жасы елуге келсе де, адам баласы көруге тиісті жақсылықтың бірін де көре алмай, байдың қойын бағып малайлықпен күн кешуі. Бірақ бас кейіпкер ертегі соңына дейін хан мен уәзірлерін әртүрлі тапқырлығымен таңқалдырып, ақыры елден асқан ақылды адам болып шығады. Ертегі басында жаман адам болып атанған ол Аяз би атанады. Бір кейіпкер екі есім алады. Телемәтіндерде өзінің Жаман атын ұмытпау үшін бұрынғы жаман атанған кездегі киімдерін іліп қойып, ел ішінде "Аяз би әліңді біл, құмырсқа жолыңды біл" деген тіркесті қалыптастыруға негіз болған Аяз бидің есімі әлі келмеген іске араласып күлкі болған адамдардың мінезін дәлдеп беруде оларға сын айтушы адамның тарапынан айтылатын мәтінде қолданылады. Ақпарат берушілер, істің сәтсіз аяқталуына қатысты мәтіндерді оқығанда сөзін осы тіркеспен аяқтайды.

Жалпы белгілі есімдерді өз сөздеріне қатыстырып қолдану үрдісі тілге кездейсоқ келген құбылыс емес. Кеңес өкіметі тұсында Отанында Еңбек Ері атанған Стахановтың есіміне қатысты еңбекте үздік көрсеткішпен көзге түскен белсенділерді стахановшылар деп атау осыдан қалыптасып қалған.

Теледидар мәтіндерінде сұлулық пен нәзіктік мағынасын беру мақсатында Баян сұлу, Қыз Жібек есімдері жиі қолданылады. Олардың есімі сұлулықты махаббатқа шынайы берілгендікті білдіреді. Бірде теледидардан, елімізде болып өткен сұлулық байқауы туралы хабарлап отырған диктор: *Бұл байқауға әртүрлі елден келген Баяндар өз бақтарын сынады*,– дейді. Мәтіндерде Баян сұлу есімі сұлулықпен қоса махаббаттың белгісі екендігі кейде ескерілмейді.

Спорт хабарларында белгілі бір ойын түрінен жүйрік шыққандарды халық танымындағы тұрақты есімдерді қолданып атауға болады. Мысалы, спортта ерекше күш жұмсап өнер көрсететін палуандар мен зілтемір көтерушілерді – *Толағай, Таусоғар* жеңіл атлетикадағы ең үздік спортшылар үшін Желаяқ есімі қолданылады. Ауыз әдебиетіндегі *Таусоғар* есімінің қолданылуы біздіңше кейде журналист мәтінді оқығанда дыбыстардың үндестігін сақтап дауыссыз "т" дыбысымен келетін фонетикалық қайталау тудырып жеңіл айтуды қажетсінгеннен пайда болған құбылыс деп ойлаймыз.

Мысалы: *Мұндай істерге тау қопарар Таусоғарлар қажет деп ойлаймыз.*

Осы тұста бір ескере кететін мәселе телемәтіндерде Қыз Жібек есімін қолданғанда қателіктерге бой алдырып жатады. Нақтырақ айтсақ, спорт хабарларында Қыз Жібек есімін қатыстыра отырып өз еліне олжасыз қайтқан спортшылар туралы:

*Бұл жолы Қыз Жібектер ауылдарына құр қол қайтты*, – деп хабарлайды. Сөйлем қытай қыздарының жеңіліске ұшырап елдеріне қайтқандығы туралы айтылады. Бұл тұста құрама команда ұлты басқа спортшылардікі екендігін ескермеген сияқты.

Әйгілі есімдердің келесі бір тобын әнші қауымға қатысты айтылған Мақпалдар, Бибігүлдер, Әмірелер, деген сияқты есімдер тобы құрайды. Мысалы: *Бұл күндері бұл байқаулардың болашақ Күләш пен Бибігүлдерді анықтау үшін маңызы зор* – деген сөйлемнен көре аламыз.

Жаңалықтар жеткізуде халықтық образдар – *Алдар Көсе мен Қожанасыр* есімдері кеңінен қолданылады. Алдар Көсе – қазақ ауыз әдебиетінің кейіпкері, ақылды айлакердің, зерделі қудың жиынтық бейнесі. Алдар Көсе өзінің асқан айлакерлігі арқылы мұратына жетеді. Ертегі аңыз желістеріндегі оның мақсаты – сараң байды, пайдакүнем саудагерді, озбыр ханды, т.б. әжуа ету. Мысалы, ол асқан сараңдығы үшін халық Шық бермес Шығайбай атын байдың бермес асын ішіп, атын мініп, қызын алады; алыпсатар саудагердің алдынан өгіздерін айдап кетеді; оның бұл әрекетін халық айыптамайды, қайта құптап, қошеметтеп отырады.Өйткені Алдар Көсе әділетсіз билік өкілдерінен қиянат, қорлық көрген қарапайым халықтың өкілі Алдар Көсе түркі тілдес халықтар (қырғыз, өзбек, қарақалпақ, түрікмен, т.б). әдебиетінің көбіне ортақ тұлға. Оның өмірде болғанын, қай заманда өмір сүргенін дәлелдейтін тарихи дерек жоқ. Алдар Көсе бейнесі қазақ театр және кино өнері туындыларында көрініс тапқан. Қожанасыр – (араб.: хаджанасруддин) – түркі халықтары арасында Орта ғасырда шамамен ХIV ғасырдағы күлдіргі әңгімелердің кейіпкері. Әңгімелерде Қожанасыр бірде қу, бірде аңқау, бірде өткір тілді қалжыңбас бейнесінде суреттеледі. Қожанасыр туралы әңгімелер бүкіл Орта, Кіші және Алдыңғы, Азия, Арабия, Грекия, Румыния, Сербия, Еділ бойы, Кавказ халықтарында Қожанасыр туралы әңгімелер бүкіл Орта, Кіші және Алдыңғы, Азия, Арабия, Грекия, Румыния, Сербия, Еділ бойы, Кавказ халықтары фольклорында Молла Насреддин, Қожа Насреддин, Румыния елдерінде әпенді деген аттармен кеңінен тараған.

Бұл екі кейіпкердің де атауын халық жеңіл қабылдай алады. Алайда олар әдеби шығармаларда жағымды кейіпкер болғанымен ақпараттық бағдарламаларда Қожанасыр өз ісінің бағыт-бағдарын айқындай алмай әлекке түсіп жүрген адамдардың іс-әрекетін айтуға қатысты қолданылса, Алдар Көсе әдеби шығармалардағыдай жағымды емес керісінше, халық арасындағы жұртты алдап, қылмыс жасап жүрген адамдарды айтады. Біздіңше, мұндағы Алдар Көсе бойындағы аңыз бойынша сақталған жағымды мінез ақпараттағы теріс қылықтарды сәл де болса жұмсартып жеткізуге қызмет етеді.

Қазақ киносының әйгілі туындысы *"Тақиялы періштедегі"* Тайлақ есімі бүгінгі ақпараттық бағдарламалар тілінде қолданылмай қалтарысты қалып оның орнына псевдонимі болған Тақиялы періште есімінің журналистер тілінде жиі қолданылуы да кездейсоқ құбылыс емес. Мұнда Тайлақ періштелігімен аты белгілі болды. Сондықтан халық арасындағы жасы келсе де отбасын құруға асықпай жүрген сүр бойдақтар туралы сандық көрсеткіштерді жеткізуде осы есім қолданылады.

Қазақ тіліндегі ақпараттық мәтіндердің барлығында тегіс тек қазақ әдебиетіндегі танымал есімдер қолданылмайды, кейде әлемдік әдебиет пен орыс әдебиетінің шығармаларынан алынған тұрақты есімдер де кездеседі. Солардың бірі Гогольдің атақты "Өлі жандарындағы"– Плюшкин есімі. Плюшкин есімі халық арасында сараң,өзіне қажет емес заттарды жинауға әуес ұсақ-түйекшіл адамның кейпінде тұрақты есімі болып қалған. Тіпті бұл есімнің тұрақты есімге айналғаны соншалық шетелдік медицинада "Плюшкин синдромы" деген психологиялық ауытқуға қатысты ауру атауы да бар екен.

Ара-тұра халық ауыз әдебиетіндегі жағымсыз кейіпкер *Судыр Ахмет* аты да аталып келеді. Жазушының Әбдіжәміл Нұрпейісовтің бояуын келістіре жасаған образы – Судыр Ахмет, көк мылжың, қуыс кеуде, есі кірмеген пәруайсыз жан. Еңбекке қыры жоқтығы жағынан Қалау мен Төлеуге ұқсас. Айырмашылығы – қолынан дәнеңе келмейтін. Бір бақаннан бір қазық шығара алмайтын, кандай да іске орашолақ, бос белбеу. Бар жақсылықтан жұрдай, бар кеселді мойнына артқан сорлы тәлкекке ұшырайды да жүреді. Байғұсқа басына келіп дұға оқитын мола да бұйырмаған. Ешкім білмейді. Із-түзсіз жоғалып кеткен. Судырдан артында қалған жалғыз белгі ақ киіз қалпағы. Соның өзінде роман жүрегін соқтыруға бұл өте-мөте қажет характер. Ұлт талайы-тағдыры, адамның өмірдегі еңбегі туралы ойға шомдырады. Өлім де адамның қалай өмір сүргеніне сын... Бұрау басын сындырмаған адамның өмірге келдісі не, кеттісі не? дегізеді.

Сондай-ақ халқымыздың шешендік өнерін сөз еткенде осы салаға қатысты кейіпкер мінезін сипаттауда Жиренше шешен мен *Тазша бала* есімдері де орынды қолданылады.

*Жиренше*(ХІҮ-ХҮ) – аты ағаты аңызға айналған дала данышпаны, шешен. Түркі халықтарына ортақ ойшыл. Өмірде болған тарихи тұлға ретіндегі болмысы аз зерттелген. Бірқатар өмірбаяндық деректерінің нақтылығына, шығармашылық стилінің айқындығына және автор ретіндегі есімі ел есінде ғасырлар бойы еш өзгеріссіз сақталғандығына қарамастан, Жиреншеге әпсаналық кейіпкер, жиынтық образ ретінде қарау басым. Шығыс мәдениетінің көне дәуірлердегі өкілдерін персонификациялауға күмәнмен қарауға бейім «евроцентризм» салқыны сезіледі. Тіпті, әдеби лақап (псевдоним) пен жиынтық образ негізінде де шындық жататынын естен шығаруға болмайды. Жиреншенің шешендік сөздері – далалық өркениет тәжірибесінің жарқын көріністерінің қатарына жатады. Терең тағылымды толғамдар өміршеңдікке шақырып, ақыл-ой салтанатын түйсінуге мүмкіндік береді.

Ақпараттық бағдарламалар тілінде қолданылатын имплицитті сипаттағы сөздердің бойында автордың ішкі ойына қатысты бағалау категориясы да жеткілікті дәрежеде болады. Бағалау оң бағалау, теріс бағалау түрінде болады. Жоғарыда көрсетіп кеткендей олар персонаждардың әдеби шығармадағы өз мінезін сақтап, яғни түп негізі мәтіндегі мағынасындай болып бағалануы мүмкін, немессе Алдар Көсе қолданысы сияқты өзгеруі мүмкін, ол автордың көзқарасына тікелей байланысты болатын құбылыс.

Қорыта айтқанда, теледидар тілінде тұрақты қолданылатын жалқы есімдерді алынған саласына қатысты бірнеше топтарға бөліп беруге болады:

1. Ауыз әдебиетінен алынған жалқы есімдер: Таусоғар, Желаяқ, Қыз Жібек, Баян Сұлу;

2. Халықтың мәдени өміріне қатысты белгілі болған әнші-күйшілер, өнер қайраткерлері есімдері: Күләш, Бибігүл, Мақпал, Роза т.б.

3. Әртүрлі жазушылар мен ақындар шығармаларындағы танымал кейіпкерлер есімдері (Талтаңбай, Мырқымбай, Дайрабай, орыс әдебиетіндегі Плюшкин т.б.).

Қолданылған әдебиеттер:

1. Ысқақов А. Қазақ тілінің морфологиясы. – Алматы, 1991. – 378 б.

2. Смағұлова Г. Мәтін лингвистикасы. – Алматы: Қазақ университеті, 2002. – 111 б.

3. Қабдолов З. Сөз өнері. – Алматы, 2007. – 360 б.

Koldanylgan adebietter:

1. Ysқaқov A. Қazaқ tіlіnің morfologiyasy. – Almaty, 1991. – 378 b.

2. Smaғұlova G. Mәtіn lingvistikasy. – Almaty: Қazaқ universitetі, 2002. –111 b.

3. Қabdolov Z. Sөz өnerі. – Almaty, 2007. – 360 b.

**Г.Ә. МАШИНБАЕВА**

**БАҚ мәтіндеріндегі имплицитті элементтердің сипаты**

**(жалқы есімдер)**

Мақалада бұқаралық ақпарат құралдары тіліндегі жалқы есімдердің екі түрлі қолданылуы туралы айтылады. Олардың бірінші тобы ақпараттың негізгі кім туралы айтылғандығын білдірсе, екінші топтағы жалқы есімдер басқаша сипатталады. Оларды лингвистикада имплицитті сипатта қолданылатын жалқы есімдер деп атайды. Имплицитті сипаттағы жалқы есімдер көркем шығармалардағы негізгі кейіпкерлер мен тарихтағы белгілі тұлғалардың есімін ақпарат беруші мәтінде қосымша мағына үстеу үшін қолданады. Олар арқылы берілетін ақпарат көркемдік жағынан толығып, стильдік тұрғыдан жетілдіріледі. Автор мақалада қазақ тілінде жазылған жаңалықтар мәтіндеріндегі имплицитті жалқы есімдерді топтап көрсетіп, оларға талдау жасайды.

**Тірек сөздер:** Имплицитті бірліктер, жалқы есімдер, адресант, адресат, мәтін, мәтін лингвистикасы.

**МАШИНБАЕВА Г.А.  
Особенности имплицитных элементов в текстах СМИ  
(Собственные имена)**

В статье описывается использование двух видов имен собственных в языке СМИ. Если в первой группе дается общая информация о ком-то, то во второй имена собственные описываются иначе. В лингвистике это описание называется имплицитным. Имплицитное описание имен собственных главных героев художественных произведений или исторических персонажей используется для придания дополнительного смысла в информационных текстах. С их помощью информация приобретает окраску, дополняя со стилистической точки зрения. В статье автор классифицирует и анализирует имплицитные имена собственные новостных текстов на казахском языке.

**Ключевые слова:** Имплицитные единицы, собственные имена, адресант, адресат, текст, лингвистика текста.

**MASHYNBAYEVA G.A.**

**Features of implicit elements in the texts**

**of mass media**

**(Own names)**

In the article using of own names in two various interpretations in mass media is considered. The first group of own names carries out nominative function, the second group is characterized by using of own names in figurative meaning. The meaning of own names of the second group is connected with names of the well-known characters. Names of famous heroes from works of art and its information of known figures in the history are used for introduction the additional meaning. These names play large role from the art and stylistic point of view at information transfer in mass media. The author of article analyzes values and a role of own names taken from the Kazakhstan mass media.

**Keywords:** Implicit units, own names, sender, addressee, text, text linguistics